Deputatul Elena Udrea a declarat că încurajează toate tinerele femei frumoase să facă politică şi să nu se descurajeze de faptul că „vor fi jignite din când în când de Victor Ponta sau de alţi misogini”.

„Încurajez toate tinerele femei care au ales să vină în Mişcarea Populară pentru a face politică, pe tineri, în general, dar în special pe tinerele femei frunoase care vor să aibă o carieră şi vor să facă ceva important în viaţă să aibă încredere şi să facă politică. Faptul că vor mai fi jignite din când în când de Victor Ponta sau de alţi misogini din politică sau din afara politicii nu trebuie să le descurajeze pentru că, uitaţi, mie mi se întâmplă lucrul acesta de zece ani. Sigur, nu mă mai aşteptam după zece ani să mai aud aşa ceva de la un prim-ministru, dar cu toate acestea nu am fost împiedicată să construiesc pentru România”, a afirmat Udrea.